KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2025. augusztus 29-i rendkívüli ülésére)


TÁRGY: 	KISKŐRÖSI GYERMEK ÉS IFJÚSÁGI ALAPÍTVÁNY NÉVHASZNÁLAT IRÁNTI KÉRELME


Szedmák Tamás kérelmet nyújtott be Kiskőrös Város Önkormányzatához, melynek értelmében a Polgári Törvénykönyvről szóló 2013. évi V. törvény és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény alapján működő alapítvány létrehozását határozta el.

Az alapítvány célja a helyi gyermekek és fiatalok szabadidős lehetőségeinek bővítése, a gyermekek és fiatalok számára szórakoztató és ismeretterjesztő rendezvények szervezése, lebonyolítása, illetve ilyen rendezvények szervezésében és lebonyolításában való aktív részvétel, képzések, foglalkozások szervezése, ifjúságvédelem, ehhez kapcsolódó rendezvények, kezdeményezések, képzések, valamint a gyermekek és fiatalok részére állandó közösségi hely, helyiség létrehozása és üzemeltetése.

Az alapítvány alapvető rendeltetése a helyi fiatalok, gyermekek és családjaik számára a gyermek és ifjúsági programok, kezdeményezések megvalósítása, a szükséges adminisztratív teendők ellátása, valamint a szükséges források megteremtése.

Az alapítvány a „Kiskőrösi Gyermek és Ifjúsági Alapítvány” elnevezést kívánja viselni, amely névhasználathoz az Önkormányzat hozzájárulása szükséges.

A civil szervezetek bírósági nyilvántartásáról és az ezzel összefüggő eljárási szabályokról szóló 2011 évi CLXXXI. törvény 21. § (4) bekezdésében foglaltakra figyelemmel arra, - „Ha a szervezet neve olyan elnevezést tartalmaz, amelyhez másnak jogi érdeke fűződik, a kérelemhez csatolni kell a jogosult hozzájárulását tartalmazó nyilatkozatot” – hogy az alapítvány a nevében a Kiskőrös város nevét fel kívánja tüntetni.

A hatályos jogszabályok értelmében figyelemmel arra, hogy az alapítvány nevében a Kiskőrös Város nevét fel kívánja tűntetni, ezért szükséges Kiskőrös Város Önkormányzatának hozzájárulása.

A fentiek alapján javaslom a határozat-tervezetben foglaltak elfogadását.


Kiskőrös, 2025. augusztus 26.


	Domonyi László s.k.,
	polgármester 









HATÁROZAT - TERVEZET

A Képviselő-testület 

1. a civil szervezetek bírósági nyilvántartásáról és az ezzel összefüggő eljárási szabályokról szóló 2011 évi CLXXXI. törvény 21. § (4) bekezdésében foglaltakra figyelemmel- hozzájárul ahhoz, hogy a Kiskőrösi Gyermek és Ifjúsági Alapítvány, a város nevét az alapítvány nevében szerepeltesse.

2. felhatalmazza a Polgármestert a névhasználattal kapcsolatos szükséges jognyilatkozatok megtételére.

Felelős: 	polgármester
Határidő: 	azonnal




